Trump maak weer stem dik op eie sosiale media-platform(Foto: Chris DELMAS/AFP) Donald Trump se nuwe sosialemedianetwerk is Sondag op Apple se App Store bekendgestel en behoort teen einde Maart ten volle in werking te wees. Dit kan moontlik weer lig werp op dié voormalige Amerikaanse president se sosialemediaprofiel, meer as ŉ jaar nadat hy deur groot platforms verbied is. “Truth Social” is begin met ŉ beta-bekendstelling vir “genooide gaste”. Dit is reeds sedert verlede jaar beskikbaar vir voorafbestelling in Apple se App Store. The Guardian berig sommige gebruikers het reeds aangemeld dat hulle probleme ondervind om vir ŉ rekening op die netwerk te registreer of dat hulle by ŉ waglys gevoeg is met ŉ boodskap: “Weens groot aanvraag het ons jou op ons waglys geplaas.” Trump het Truth Social beskryf as ŉ alternatief vir Facebook, Twitter en YouTube. Voordat Twitter Trump se rekening op dié platform permanent opgeskort het, het hy nagenoeg 88,7 miljoen volgelinge daarop gehad. Dié platforms het Trump verlede jaar verban nadat van sy ondersteuners die Kongresgebou (Capitol) in Washington D.C. bestorm het. Die voormalige president is daarvan beskuldig dat hy sy volgelinge aangehits het om geweld te gebruik in ŉ poging om die 2020-verkiesing omver te werp. CBS News berig Apple se App Store laat besoekers toe om Truth Social vanaf Maandag, die Presidentsdag-vakansie in die Verenigde State, vooraf te bestel. Trump en sy vrou, Melania Trump, beplan om ook Maandag 10 000 nieverwisselbare items (NVI’s) (Engels: non-fungible tokens – NFTs), te koop en aan te bied, wat sleuteloomblikke in die Trump-presidentskap illustreer. NVI’s is gesertifiseerde digitale beelde wat gekoop en verkoop kan word.